ORDE do 22 de abril de 2010 pola que se aproban as bases para a concesión de bolsas, en réxime de concorrencia competitiva, para o desenvolvemento de actividades de formación académica de curta duración, desenvolvidas fóra da comunidade autónoma, destinadas a grupos de alumnos universitarios que cursen os seus estudos oficiais nas universidades do Sistema Universitario de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 29/04/2010

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 xaneiro de 1988, DOG do 17 de febreiro de 1988) transferiu á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación no Decreto 62/1988, do 17 de marzo (DOG do 8 de abril). A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade da Coruña, a de Santiago de Compostela e a de Vigo.
A plena adaptación ao Espazo Europeo de Educación Superior require cambios no modelo metodolóxico, no cal o concepto de presencialidade clásica na aula debe combinarse con outras fórmulas máis abertas. Ao lado das consolidadas materias teóricas son necesarias outras de carácter aplicado que necesariamente terán que realizarse en contextos profesionais en que o/a estudante poida experimentar situacións reais do traballo ou actividade profesional para a cal se está a preparar.
A formación e o perfeccionamento dos futuros graduados galegos constitúe a base para incrementar o coñecemento e capital humano, técnico e investigador da comunidade autónoma, que os capacite para afrontar os retos que a sociedade actual demanda.
A Consellería de Educación e Ordenación Universitaria, a través da Secretaría Xeral de Universidades, está a levar adiante unha política de asistencia económica aos estudantes que queda concretada en diversas accións, co obxecto de favorecer, dentro das limitacións orzamentarias, a calidade, a competencia, a igualdade de oportunidades e a excelencia no rendemento académico.
Co obxecto de fomentar e impulsar unha formación de calidade en todas as ramas de coñecemento, así como o intercambio de ideas e destrezas adquiridas, no exercicio das facultades conferidas, de conformidade no establecido no artigo 2º b) da Orde do 3 de agosto de 2009 (DOG do 7 de agosto) de delegación de competencias, esta Secretaría Xeral de Universidades
DISPÓN:
Artigo 1º.-Obxecto.
Convocar axudas destinadas a grupos de estudantes das universidades do Sistema Universitario de Galicia (SUG) co fin de posibilitar que melloren a súa formación académica adquirindo coñecementos de materias específicas por medio de estadías formativas de curta duración noutros centros de estudos superiores, empresas ou institucións, e de contribuír ao establecemento e fomento do contacto entre estudantes das universidades galegas e a realidade práctica de fóra da comunidade.
Artigo 2º.-Orzamento.
1. A Consellería de Educación e Ordenación Universitaria financiará estas axudas con cargo á partida orzamentaria 09.02.422C.480.0 dos orzamentos xerais da Comunidade Autónoma de Galicia para o ano 2010, cunha contía máxima de 36.000 .
2. A contía da axuda será repartida en subvencións individualizadas para cada membro do grupo de alumnos dunha titulación que cumpra os requisitos establecidos nesta convocatoria e aboarase unha cantidade máxima de 35 euros por alumno e día, ata esgotar o orzamento.
Artigo 3º.-Destinatarios.
Poderán solicitar estas axudas grupos de estudantes matriculados no último curso da mesma titulación universitaria que cursen unha materia dun determinado departamento nun mesmo centro universitario.
Artigo 4º.-Requisitos dos solicitantes.
1. Estar matriculados no derradeiro curso dos seus estudos universitarios de carácter oficial conducentes a un título de grao, licenciado, enxeñeiro, arquitecto, enxeñeiro técnico, arquitecto técnico, mestre ou diplomado nalgunha das universidades do SUG.
2. Participar na realización dunha actividade formativa como compoñente dun grupo de 10 alumnos como mínimo e de 15 como máximo, cunha duración máxima da estadía de 7 días, incluídos os días da viaxe. No caso de que a duración total sexa superior só se concederá axuda polo período máximo de duración establecido nesta orde.
3. Cursar a mesma titulación todos os alumnos membros dese grupo e estar matriculados neste curso académico, polo menos, nunha materia do departamento con que se relacione a actividade formativa proposta.
4. Elixir entre todos os membros do grupo un representante ou apoderado único da agrupación, que será un alumno do grupo, que actuará como coordinador e será o responsable do obxecto da axuda ante a Secretaría Xeral de Universidades.
Artigo 5º.-Solicitudes, prazo de presentación e documentación.
1. A solicitude, segundo o modelo EDA 441A que se publica como anexo a esta orde, asinada polo/a alumno/a coordinador/a responsable do grupo de alumnos da universidade, na cal conste a relación e o consentimento de todos os alumnos que constitúen o grupo, remitirase á Secretaría Xeral de Universidades da Consellería de Educación e Ordenación Universitaria, edificio administrativo San Caetano, s/n, 15781 Santiago de Compostela e poderá presentarse:
a) No Rexistro Único da Xunta de Galicia, ou ben en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias.
b) Nos rexistros oficias das universidades do Sistema Universitario de Galicia, de conformidade coa resolución do 25 de xuño de 2007, da Consellería de Educación e Ordenación Universitaria, pola que se dispón a publicación do convenio de colaboración entre esta consellería e as universidades de Santiago de Compostela, A Coruña e Vigo en materia de rexistros administrativos.
Se a solicitude é remitida por correo, presentarase en sobre aberto para que sexa datada e selada polo/a funcionario/a de correos antes de que proceda á súa certificación postal.
Non se admitirán como medio de presentación de solicitudes servizos de mensaxería privados.
2. O prazo de presentación de solicitudes será dun mes contado a partir do día seguinte ao da publicación desta convocatoria no Diario Oficial de Galicia. Enténdese por último día do prazo o correspondente ao mesmo ordinal do día da publicación. Se o último día do prazo for inhábil, entenderase prorrogado ao primeiro día hábil seguinte. Se no mes do vencemento non houber día equivalente ao inicial do cómputo, entenderase que o prazo expira o último do mes.
3. Documentación que se debará xuntar coa solicitude:
a) Memoria breve cun máximo de tres folios, asinada polo coordinador e co visto e prace do director/a ou secretario/a do departamento co cal está relacionada a actividade formativa proposta, na cal se indique o tipo de actividade que se vai realizar, a vinculación cos estudos cursados, os centros ou institucións que se pretenden visitar, a súa importancia na formación dos alumnos, o lugar onde se realizarán, a especificación do período de tempo (inicio e remate) de realización da actividade e a adecuación da estadía aos obxectivos que se propoñen, a relación nominal dos alumnos que conforman o grupo e o orzamento detallado desagregado por partidas básicas de ingresos e gastos que comporta a actividade.
b) Certificación expedida pola/o secretaria/o do departamento na cal se relacionen os alumnos membros dese grupo, corroborando que cursan polo menos unha materia dese departamento no último curso da titulación universitaria e valorando a adecuación da actividade proposta coa formación académica do seu alumnado.
c) Escrito de apoderamento único nun membro do grupo como o seu coordinador e representante ante a secretaría Xeral de Universidades da Consellería de Educación e Ordenación Universitaria, asinado por todos os alumnos que conforman o grupo.
d) Declaración responsable asinada por todos os membros do grupo onde se relacionen todas as axudas solicitadas ou concedidas polas distintas administracións públicas ou privadas para este fin.
e) Documento facilitado pola entidade bancaria de cada un dos compoñentes do grupo en que conste o número de conta do cliente e os códigos que identifican o banco, a oficina e o díxito de control.
Artigo 6º.-Período.
As actividades formativas de curta duración, máximo sete días, que se subvencionan nesta convocatoria serán realizadas no período comprendido entre o 1 de maio e o 31 de setembro de 2010.
Artigo 7º.-Tramitación.
Logo de comprobar que todas as solicitudes e a documentación presentadas reúnen os requisitos establecidos nesta orde de convocatoria, exporanse as listaxes provisorias das solicitudes admitidas e excluídas por documentación nos taboleiros de anuncios da Consellería de Educación e Ordenación Universitaria, no portal educativo da mesma consellería www.edu.xunta.es, nas súas xefaturas territoriais e nos vicerrectorados de estudantes das tres universidades galegas, sinalando, se é caso, as causas de exclusión.
As listaxes provisorias exporanse o día 14 de xuño deste ano. Os interesados disporán de dez días contados a partir do día seguinte ao da publicación para formularen as reclamacións ou emendaren erros e faltas de documentación ante a Secretaría Xeral de Universidades presentando, se é o caso, a documentación necesaria.
Transcorrido este prazo sen que se emenden as causas de exclusión, considerarase que o solicitante desiste da súa petición, nos termos establecidos na Lei 30/1992.
Artigo 8º.-Comisión avaliadora.
A selección dos candidatos será realizada por unha comisión avaliadora integrada por:
Presidente:
A subdirectora xeral de Universidades ou persoa en que delegue.
Vocais:
Vicerreitora de Estudantes da Universidade da Coruña
Vicerreitor de Comunidade Universitaria e Compromiso Social da Universidade de Santiago de Compostela.
Vicerreitora de Extensión Cultural e Estudiantes da Universidade de Vigo.
O xefe do Servizo de Apoio e Orientación aos Estudantes Universitarios.
Un funcionario da Secretaría Xeral de Universidades, que actuará como secretario da comisión.
Artigo 9º.-Selección e contía.
1. Na selección dos grupos de alumnos beneficiarios realizada pola comisión avaliadora terase en conta a actividade programada segundo a documentación presentada, de acordo cos seguintes criterios xerais de avaliación:
a) Memoria da actividade, ata 4 puntos.
-Tipo de actividade que se vai realizar: ata 1 punto.
-Vinculación da actividade cos estudos cursados: ata 1 punto.
-Centros ou institucións que se pretenden visitar: ata 1 punto.
-Adecuación da estadía aos obxectivos que se propoñen: ata 1 punto.
b) Valoración da actividade polo departamento, ata 2 puntos.
c) Número de alumnos do grupo, ata 1 punto.
-10-12 alumnos: 0.5 puntos.
-13-15 alumnos: 1 punto.
d) Lugar de destino, ata 1 punto.
-Estado español: 0.5 puntos.
-Estranxeiro: 1 punto.
e) Adecuación da actividade á duración da viaxe, ata 1 punto.
f) Contar con invitación ou aceptación de centros ou institucións de destino segundo a programación, 1 punto.
2. Unha vez aplicados os criterios xerais de avaliación a contía da axuda será outorgada a cada membro do grupo de alumnos a que lle foi concedida a subvención, aboándose unha cantidade máxima de 35 euros por alumno e día, ata esgotar o orzamento.
Artigo 10º.-Resolución.
1. Efectuada a selección pola comisión, esta elevará un informe-proposta ao titular da Secretaría Xeral de Universidades da Consellería de Educación e Ordenación Universitaria, quen emitirá resolución por delegación de competencias (artigo 2 b) da Orde do 3 de agosto de 2009), na cal constará a relación das bolsas concedidas, outra de suplentes, se os houber, e outra de denegadas coas causas de denegación. Contra esta resolución, que esgota a vía administrativa, os interesados poderán interpoñer con carácter potestativo recurso de reposición ante o secretario xeral de Universidades no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a Sala do Contencioso-Aministrativo do Tribunal Superior de Xustiza de Galicia.
2. Para os efectos establecidos no artigo 23, número 4º, da Lei 9/2007, do 13 de xuño, de subvencións de Galicia, o prazo máximo para resolver as solicitudes correspondentes ás accións especificadas nesta orde será de seis meses, contados a partir da publicación desta convocatoria no Diario Oficial de Galicia, debendo entenderse desestimadas de non ditarse resolución expresa neste prazo. No caso de quedar un remanente que non sexa suficiente para subvencionar todos os alumnos do grupo con esta contía, o importe sobrante repartirase equitativamente entre todos os membros ata esgotar o orzamento.
Artigo 11º.-Aceptación da axuda.
1. A aceptación da axuda formalizarase mediante documento normalizado, asinado por todos os alumnos que constitúen o grupo, na cal se comprometen a cumprir os requisitos e obrigas fixadas na convocatoria, e que deberá presentarse no prazo de 10 días naturais contados a partir do seguinte ao da publicación da resolución de concesión no DOG.
O modelo normalizado de aceptación poderá obterse nas dependencias da Secretaría Xeral de Universidades (Servizo de Apoio e Orientación aos Estudantes Universitarios) da Consellería de Educación e Ordenación Universitaria, edificio administrativo San Caetano, s/n, 15781 Santiago de Compostela, así como no portal educativo
http://www.edu.xunta.es.
2. Os grupos de alumnos beneficiarios que renuncien á axuda serán substituídos, de acordo coa relación de suplentes, se a houber, que se estableza na resolución. Entenderase por renuncia cando o beneficiario non presente o documento de aceptación ou do resto da documentación requirida no prazo e condicións que se sinalan nesta orde.
Artigo 12º.-Pagamento.
1. Logo de realizada a actividade, e sempre antes do 10 de outubro de 2010, o coordinador do grupo de alumnos deberá presentar ante a Secretaría Xeral de Universidades unha memoria co visto e prace do secretario/a ou director/a do departamento, sobre o cumprimento da actividade subvencionada, incluíndo a relación nominal de cada alumno que realizou a actividade, así como un breve resumo e valoración dela e o detalle dos gastos realizados na súa execución. Así mesmo, deberá conservar os xustificantes de todos os gastos ocasionados pola actividade xa que poderán ser requiridos pola Secretaría Xeral de Universidades para a súa verificación.
2. Unha declaración responsable complementaria de cada un dos alumnos que participou na actividade en que se faga constar o conxunto das axudas solicitadas para a mesma finalidade, tanto aprobadas ou concedidas como pendentes de resolución, das distintas administracións públicas competentes ou calquera dos seus organismos, entes ou sociedades.
Artigo 13º.-Incompatibilidades.
O importe das subvencións en ningún caso poderá ser de tal contía que, illadamente ou en concorrencia con outras subvencións, axudas, ingresos, ou recursos, supere o custo da actividade subvencionada, de conformidade co artigo 17, número 3º, da Lei 9/2007, do 13 de xuño, de subvencións de Galicia.
Toda alteración nas condicións tidas en conta para a concesión destas axudas e, en todo caso, a obtención concorrente de subvencións concedidas para a mesma finalidade doutras administracións ou entes públicos ou privados que superen o custo da actividade subvencionada, dará lugar á modificación da resolución de concesión, debendo os beneficiarios proceder ao reintegro das cantidades percibidas.
Artigo 14º.-Obrigas dos beneficiarios.
1. O coordinador do grupo de estudantes será a persoa responsable ante a Secretaría Xeral de Universidades, asumindo a delegación que nel fan os compoñentes do grupo para a tramitación da axuda obxecto desta orde.
2. Os alumnos participantes do grupo comprométense a cumprir as obrigas seguintes:
a) Realizar a actividade que fundamenta a concesión da axuda, sen que caiba cambio ou modificación ningunha do obxecto e da finalidade para a cal foi concedida. En calquera caso, toda incidencia que supoña modificación do programa inicial da actividade deberá ser autorizada pola Secretaría Xeral de Universidades.
b) Comunicar por escrito á Secretaría Xeral de Universidades a renuncia á axuda tan logo como se produza a causa que determine a renuncia.
c) Comunicar ao órgano concedente a obtención doutras subvencións ou axudas para a mesma finalidade, procedentes da calquera Administración ou ente público ou privado.
d) Someterse ás actuacións de comprobación que efectúe o órgano concedente.
3. Os beneficiarios farán constar, sempre que sexa posible, nas publicacións e materiais que se utilicen para a difusión das actividades subvencionadas a seguinte expresión Co apoio da Secretaría Xeral de Universidades da Consellería de Educación e Ordenación Universitaria da Xunta de Galicia.
4. O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro polo beneficiario ou solicitante, segundo o disposto no artigo 33 da citada Lei 9/2007, de subvencións de Galicia.
Disposicións adicionais
Primeira.-A presentación da solicitude de concesión da axuda comportará autorización á Consellería de Educación e Ordenación Universitaria para facer públicos nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas así como as sancións impostas. A reserva que o peticionario poida facer no senso de non autorizar a obtención de datos ou a publicidade dos datos nos rexistros, que en todo caso terá que se expresar por escrito, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, e co disposto no artigo 15.2º c) da Lei 9/2007, do 13 de xuño, de subvencións de Galicia, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-Os beneficiarios teñen a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das funcións de fiscalización e control que lle competen, segundo dispón o artigo 14.1º k) da Lei 9/2007, do 13 de xuño, de subvencións de Galicia.
Disposicións derradeiras
Primeira.-Contra esta orde poderá formularse, con carácter potestativo, recurso de reposición ante o titular da Secretaría Xeral de Universidades da Consellería de Educación e Ordenación Universitaria no prazo dun mes contado desde o día seguinte ao da súa publicación no DOG segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou directamente recurso contencioso-administrativo no prazo de dous meses contados desde esa mesma data, de acordo co establecido na Lei 29/1998, do 13 de xullo, reguladora da xurisdición contencioso-administrativo ante a sala do contencioso-administrativo do Tribunal Superior do Xustiza de Galicia.
Segunda.-Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 22 de abril de 2010.
P.D. (Orde 3-8-2009, DOG nº 154)
José Alberto Díez de Castro
Secretario xeral de Universidades
Ver referencia pdf "08000D010P082.PDF"